Centenari del naixement de Pere Aloy i Anell: mestre i corresponsal del Vendrell 1909-2009
Nadala de l'Arxiu Comarcal del Baix Penedès, 2008
Poema titulat Raig de lluna del vendrellenc Joan Ramon i Soler (1851-1900), figura clau de la vida cultural del Vendrell en temps de la Renaixença i un destacat poeta que ens ha deixat com a llegat un gruix important d'obra manuscrita i una sèrie de correspondència amb destacats personatges com Àngel Guimerà i Josep Aixalà.
Nadala de l'Arxiu Comarcal del Baix Penedès, 2009
El ferrocarril arribà al Baix Penedès l'any 1865, amb les estacions de l'Arboç i del Vendrell.
Amb aquest document evoquem un temps en què a les estacions de tren hi treballaven mossos, guardaagulles, factors i caps d'estació.
El personal de l'estació repartia una felicitació entre clients i viatgers tot esperant una propina.
Aquest document pertany a la família Cortiada-Burgués (1905-1976) i es conserva a l'Arxiu Comarcal del Baix Penedès.
Nadala de l'Arxiu Comarcal del Baix Penedès, 2010
Reproducció d'una fotografia d' Antoni Ollé i Pinell (Barcelona,1897-1981), un home d'una gran trajectòria professional com a gravador, pintor i fotògraf.
És una instantània dels seus fills, Antoni i Teresa, l'any 1933.
La seva obra fou reconeguda amb nombrosos premis nacionals i fou membre d'institucions tan importants com la Junta de Museus de Barcelona i la Comissió Provincial de Monuments.
Ocupà el càrrec de subdirector del Museu Militar de Montjuïc i conservador del Poble Espanyol.
Va ser catedràtic de l'Escola de Belles Arts de Sant Jordi.
La seva activitat com a fotògraf la va iniciar a Barcelona al seu domicili particular, al carrer de Salvatierra, on realitzava retrats d'estudi d'infants, de grups familiars i de destacats personatges del món de la cultura.
Cal destacar el seu treball fotogràfic acompanyant al geògraf Pau Vila per tot el territori català.
El seu vincle amb El Vendrell va lligat a les seves estades estivals a la casa que la família Ollé-Sanromà tenia a la platja de Sant Salvador.
Antoni Ollé fou testimoni de l'època d'esplendor del barri marítim i això queda reflectit en nombroses fotografies.
Nadala de l'Arxiu Comarcal del Baix Penedès, 2011
Els orígens del Sindicat Agrícola del Vendrell s'han d'entendre en un època en què l'associacionisme arribà al seu màxim esplendor.
Va sorgir de les iniciatives de tres entitats vendrellenques, la Cambra Agrícola, el Centre Industrial i l'Associació Agrícola del Vendrell.
Es va fundar el 20 de juliol de 1906 per un grup de vint-i-un propietaris agrícoles per fer front a la comercialització de la producció vinícola després de la crisi agrícola provocada per la fil·loxera a finals del segle XIX.
El fons documental de l'Agrícola del Vendrell, que està ingressat a l'Arxiu Comarcal, ocupa un volum aproximat de 47 metres lineals i el seu abast cronològic abraça de 1906 a 1996.
Entre la documentació conservada destacaríem els llibres d'actes, els reglaments, les escriptures notarials de compravendes dels terrenys, el plànol de l'ampliació del celler, obra de l'arquitecte Cèsar Martinell de l'any 1935; la sèrie de correspondència, de comptabilitat, de vendes i exportacions i l'arxiu fotogràfic.
Aquesta vista panoràmica de l'antic Sindicat Agrícola del Vendrell és obra del vendrellenc Jaume Domingo Mulet, l'any 1973.
Nadala de l'Arxiu Comarcal del Baix Penedès, 2012
Des del 1942, al mes de maig, la vila del Vendrell celebra la Festa de la Bicicleta.
Fou una iniciativa del vendrellenc Joan Fusté i Rius (1920-1990), gran aficionat al món del ciclisme, que es va inspirar en la Festa dels Tres Tombs.
Les bicicletes s'acostumaven a guarnir amb flors i, amb el temps, la complexitat de les seves decoracions va evidenciar la creativitat dels participants, que transformaven les bicicletes en carrosses espectaculars.
La Festa va tenir una gran acollida i es va convertir en un referent per a d'altres poblacions catalanes.
Actualment, l'Arxiu Comarcal del Baix Penedès custodia la documentació de la Festa de la Bicicleta, gràcies a la donació que la Comissió Jan Fusté ha fet a l'Ajuntament del Vendrell.
Amb motiu del seu 70è aniversari, reproduïm fotografies dels primers anys de la Festa i documents de la primera edició: la crida que es va fer per tal de convocar els vendrellencs a participar en l'acte principal, "la solemne benedicció de bicicletes" i el programa del concert que va tenir-hi lloc.
A dalt, un moment de la benedicció de l'any 1955: en primer terme es veu el Joan Fusté.
En aquesta fotografia es pot veure a Joan Fusté, fundador de la Festa, passejant en bicicleta pels carrers del Vendrell.
Nadala de l'Arxiu Comarcal del Baix Penedès, 2013
Commemoració dels 125 anys de la recepció oficial de les obres del pont de França del Vendrell que va tenir lloc el 15 d'agost de 1888.